ธนารักษ์ลุยเองสร้างบ้านประชารัฐ1,000ยูนิต
ธนารักษ์ประเดิมบ้านประชารัฐ 1,000 ยูนิต ให้ข้าราชการ-พนักงานเช่าเดือนละ 3,000 บาท
2 มี.ค. 2559

ธนารักษ์ประเดิมบ้านประชารัฐ 1,000 ยูนิต ให้ข้าราชการ-พนักงานเช่าเดือนละ 3,000 บาท
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า ในเดือน มี.ค.นี้ จะเปิดให้เอกชนประมูลก่อสร้างและบริหารโครงการบ้านประชารัฐ บนพื้นที่ราชพัสดุ 2 แปลง ที่วัดไผ่ตัน สะพานควาย และสำนักกษาปณ์เก่า ถนนพหลโยธิน โดยจะสร้างเป็นอาคารชุดแห่งละ 500 ยูนิต รวมเป็น 1,000 ยูนิต
ทั้งนี้ จะให้ข้าราชการและพนักงานข้าราชการเช่าอยู่อาศัยเดือนละ 3,000 บาท เป็นสัญญาเช่าระยะสั้นปีต่อปี เพื่อจะได้ตรวจสอบว่าผู้เช่าเป็นผู้อยู่อาศัยจริง หากทำผิดสัญญาจะยกเลิกทันที เพื่อควบคุมการอยู่อาศัยให้ตรงวัตถุประสงค์ให้เป็นที่อยู่อาศัยของผู้มีรายได้น้อย
นายจักรกฤศฏิ์ กล่าวว่า กรมธนารักษ์จะหารือกับกรุงเทพมหานคร เพื่อปรับเปลี่ยนสะพานบนถนนพหลโยธินตรงข้ามกับวัดไผ่ตัน เป็นถนนเรียบ เพื่อเลี่ยงข้อกฎหมายที่ห้ามสร้างคอนโดมิเนียมสูงเกิน 7 ชั้น ใกล้สะพานในระยะ 40 เมตร จะได้สร้างคอนโดมิเนียม 20 ชั้น หรือมากกว่า 1,000 ยูนิต ให้เกิดทันภายในปีนี้ โดยกรมธนารักษ์จะดำเนินการโครงการเอง คาดว่าจะใช้เงินกู้จากธนาคารอาคารสงเคราะห์ ทำให้ไม่ต้องขออนุมัติจากคณะรัฐมนตรี